Ņujorkas "Liberty"

Ņujorkas "Liberty" ir amerikāņu profesionāla basketbola komanda, kas atrodas Ņujorkas Bruklinas rajonā. Liberty komanda piedalās Sieviešu Nacionālās basketbola asociācijas (WNBA) līgas Austrumu konferences turnīrā. Komanda tika dibināta 1997. gadā un ir viena no astoņām sākotnējām līgu izveidojušajām komandām. Komanda pieder amerikāņu uzņēmējiem Džo Cai un Klārai Vu Cai, kuri ir arī NBA komandas Bruklinas "Nets" vairākuma akciju īpašnieki. Komanda mājas spēles aizvada Barclays Center hallē.
Liberty komanda ir kvalificējusies WNBA izslēgšanas spēlēm deviņpadsmit reizes no kluba pastāvēšanas divdesmit astoņiem gadiem. Komandā ir spēlējušas daudzas pazīstamas spēlētājas, piemēram, Terēze Veterspūna, Rebeka Lobo, Bekija Hemmona, Leilani Mičela, Esence Kārsone, Kepija Pondekstere, Tīna Čārlza, komandas pirmā drafta pirmā izvēle Sabrina Jonesku, Breanna Stjuarte, Džonkela Džounsa un Kortnija Vanderslūta. Liberty komandai ir izcīnīti trīs konferences čempionu tituli un viens WNBA čempionu tituls, kas izcīnīts 2024. gadā. WNBA finālā komanda ir spēlējusi sešas reizes, 2024. gadā finālsērijā uzvarot Minesotas "Lynx" komandu, bet zaudējot 1997., 1999. un 2000. gadā Hjūstonas "Comets" komandai, 2002. gadā Losandželosas "Sparks" komandai un 2023. gadā Lasvegasas "Aces" komandai.

 Sasniegumi 
WNBA
 WNBA čempiones: 1 (2024)
 Konferences tituli: 6 (1997, 1999, 2000, 2002, 2023, 2024)

 Atsauces 

 Ārējās saites 


Kategorija:ASV basketbola klubi
Kategorija:Sieviešu Nacionālā basketbola asociācija